Varhaiskasvatuksen henkilöstön tulkintarepertuaareja tukea tarvitsevien lasten osallisuuden mahdollistamisesta : Henkilöstön ja lasten saamia subjektipositioita näissä tulkintarepertuaareissa
Tavoitteet: Varhaiskasvatuksen henkilöstö on avainasemassa osallisuuden mahdollistamisessa. Tukea tarvitsevien lasten osallisuuden mahdollistaminen vaatii sopivien menetelmien käyttöä ja heidän osallisuutensa toteutuu muita lapsia huonommin. Tässä tutkimuksessa oli tarkoituksena selvittää varhaiskasvatuksen henkilöstön diskursseja tukea tarvitsevien lasten osallisuuden mahdollistamisesta. Henkilöstön puhetavoilla on merkitystä, koska niiden avulla sekä kuvataan todellisuutta että luodaan todellisuutta. Tutkimuskysymykset olivat, mitä tulkintarepertuaareja oli tunnistettavissa varhaiskasvatuksen henkilöstön selonteoissa tukea tarvitsevista lapsista ja heidän osallisuutensa mahdollistamisesta ja miten työntekijät, toiset työntekijät ja lapset asemoidaan näissä selonteoissa. Menetelmät: Tutkimuspyyntö esitettiin Facebookin varhaiskasvatuksen ammattilaisille tarkoitetuissa ryhmissä sekä tutkijan omilla Facebook-sivuilla. Tutkimukseen osallistui 28 vapaaehtoista varhaiskasvatuksen ammattilaista eri ammattiryhmistä. Heiltä pyydettiin kirjoitus tilanteesta, jossa he olivat mahdollistaneet tukea tarvitsevan lapsen osallisuutta. Tutkimus pohjautui sosiaalisen konstruktionismiin ja menetelmänä oli diskurssianalyysi. Tulokset ja johtopäätökset: Varhaiskasvatuksen henkilöstön selonteoista tunnistettuja vahvoja tulkintarepertuaareja osallisuuden mahdollistamisesta olivat osallisuuden oikeus vs. ulkopuolisuus, erityispedagoginen vs. erityispedagogisten menetelmien käyttämättömyys, lapsilähtöisyys vs. aikuislähtöisyys. Tulkintarepertuaarit osallisuuden mahdollistamisesta olivat osittain jännitteisiä eli samalla kun kuvattiin omia osallisuuden mahdollistamisen tapoja, kuvattiin toisten työntekijöiden erilaista toimintaa. Henkilöstön itselleen ja muille työntekijöille tunnistetut subjektipositiot olivat oikeuden puolustaja, oikeuden rajoittaja, mahdollistaja, mahdollisuuksien kaventaja, auttaja, asiantietäjä, asiantuntija. Lapset saivat osallisuuden mahdollistamisen tulkintarepertuaareissa erilaisia subjektipositioita, joita olivat autettavan vs. itsenäisen toimijan, osallisen vs. ulkopuolisen, onnistujan vs. epäonnistujan subjektipositiot. Osallisuuden oikeus -tulkintarepertuaarin ydinsisällöt olivat lapsen oikeus olla mukana samassa toiminnassa kuin muutkin lapset ja kuulluksi tuleminen tarvittavia menetelmiä hyödyntäen sekä ympäristön muokkaaminen lapselle sopivaksi. Erityispedagogisella tulkintarepertuaarilla kuvattiin, että tukea tarvitsevien lasten osalta erityispedagoginen tuki oli välttämätön edellytys osallisuuden toteutumiselle. Lapsilähtöiseen tulkintarepertuaariin havaittiin liittyvän kuvausta lapsen sensitiivisestä kohtaamisesta, lapselle annettavasta palautteen laadusta ja lapsen mahdollisuudesta sosiaaliseen osallisuuteen. Johtopäätöksenä voidaan todeta, että aikaisemmissa tutkimuksissa esiin noussut tarve varhaiskasvatuksen henkilöstön täydennyskoulutuksiin osallisuudesta on vieläkin ajankohtainen. Henkilöstön moniammatillisen keskustelun osallisuudesta tulisi lisääntyä varhaiskasvatuksen arjessa, jotta kaikkien lasten yhdenvertainen osallisuus mahdollistuisi entistä paremmin.
osallisuus, tukea tarvitseva lapsi, varhaiskasvatus, diskurssianalyysi
Networked Digital Library of Theses and Dissertations